[{"text_idx": "#000000", "text": "blogs in auxilinguas colectata per robot"}, {"text_idx": "#000001", "text": "C\u0302u TEJO havas 25.000 membrojn?"}, {"text_idx": "#000002", "text": "Al EU-instancoj TEJO raportis, ke g\u0302i havas 25.000 membrojn. Efektive la asocio en 2018 havis nur 549 individuajn membrojn kaj 1.123 asociajn membrojn. La cifero raportita al EU do estas 15-oble pli alta ol la efektiva kvanto de pagintaj membroj, sed lau\u0306 la prezidanto de TEJO la pli alta cifero donas pli g\u0302ustan impreson pri la agado de TEJO."}, {"text_idx": "#000003", "text": "En 1990 la ag\u0302olimo por individuaj membroj estis altigita de 26 jaroj al 30. En 2017 la limo estis refoje altigita, nun al 35 jaroj. Ambau\u0306 altigoj videblas kiel saltoj en la statistiko. Fonto: la revuo Esperanto."}, {"text_idx": "#000004", "text": "Jam de pluraj jaroj la gvidantoj de TEJO c\u0302iel evitas publike mencii ajnajn ciferojn rilate la membronombron de la asocio. Reprezentantoj de la asocio estas instigataj eviti la demandon en kontaktoj kun aliaj organizaj\u0302oj, kaj kiam en la komitata kunsido dum la IJK en Liptovsky\u0301 Hra\u0301dok levig\u0302is la demando pri membronombro, la videoelsendo el la kunsido estis provizore c\u0302esigita."}, {"text_idx": "#000005", "text": "La sekretumado estas iom mirinda, se konsideri, ke TEJO spite sian juran sendependecon plu restas la junulara sekcio de UEA, kaj sekve la efektivaj membronombroj facile troveblas en la tabelo, kiun UEA c\u0302iujare publikigas en sia oficiala organo, la revuo Esperanto. Lau\u0306 tiu statistiko, TEJO en la fino de 2018 havis entute 549 individuajn membrojn kaj 1.123 asociajn membrojn, do sume 1.672."}, {"text_idx": "#000006", "text": "En 2016 la kvanto de individuaj membroj estis nur 353, sed tiam la asocio decidis altigi la ag\u0302olimon de 30 jaroj al 35. Similan trukon TEJO faris pasintfoje en 1990, kiam la ag\u0302olimo estis altigita de 26 jaroj al 30. Tiam oni sukcesis provizore altigi la kvanton de individuaj membroj de 430 al pli ol 700. Post la jaro 2000 la kvanto de individuaj membroj tamen neniam plu atingis ec\u0302 600."}, {"text_idx": "#000007", "text": "Se rigardi la statistikon pri aligitaj membroj, la drasta falo okazis ec\u0302 pli frue, lige kun la drastaj politikaj s\u0302ang\u0302oj en centra kaj orienta Eu\u0306ropo. Dum en 1984 TEJO havis preskau\u0306 10.000 aligitajn membrojn, en 1991 restis nur 4.000. Post 1998 la kvanto de aligitaj membroj nur unufoje atingis 2.000. Tio okazis en la jaro 2005."}, {"text_idx": "#000008", "text": "La suma membraro de TEJO en tiu jaro estis 2.607. Post tiu jaro la membrokvanto de la asocio neniam atingis 2.500, kaj en la lastaj jaroj g\u0302i restadis klare sub 2.000."}, {"text_idx": "#000009", "text": "En 2018 la suma membrokvanto de TEJO kiel dirite estis 1.672. Spite tion, al la oficialaj instancoj de Eu\u0306ropa Unio TEJO raportas, ke g\u0302i havas 25.000 membrojn. La raportita informo do estas 15-oble pli alta ol la vera cifero. La koncerna informo en la publika registro de EU estis g\u0302isdatigita komence de julio 2019."}, {"text_idx": "#000010", "text": "Libera Folio demandis al la prezidanto de TEJO, Joop Kiefte, kial TEJO raportas tiajn ciferojn. Lau\u0306 li, la oficiala statistiko pri pagantaj membroj donus malg\u0302ustan impreson:"}, {"text_idx": "#000011", "text": "\u2013 En TEJO, c\u0302iuj membroj estas pagantaj membroj, kaj ne vere reprezentas la tutan atingon de TEJO, tiujn, kiuj efektive partoprenas en TEJO-rilataj aferoj, c\u0302u internacie c\u0302u nacinivele. Tio memstare estas tute enorda afero, sed simile kiel la kialo por la altig\u0302o de la supra ag\u0302o por junuloj, ne kongrua kun la plimulto da normaj organizoj. Tio kau\u0306zas praktike ke TEJO raportante la dokumentitajn membrokvantojn donas malg\u0302ustan impreson pri sia agado."}, {"text_idx": "#000012", "text": "En la estonteco TEJO lau\u0306 li volas atingi ciferojn kiuj donas \u201dpli realecan bildon\u201d pri la asocio, popularigante la novan membrokategorion \u201cjunaj amikoj de Esperanto\u201c:"}, {"text_idx": "#000013", "text": "\u2013 Ni havas planojn ankau\u0306 korekti tion tamen en la faktaj membronombroj per facila registrig\u0302o de tiuj kiuj iel ajn rilatas al TEJO per la kategorio de Junaj Amikoj de Esperanto kaj la pli bona atingo de c\u0302iuj esperantistoj nun kiam la tutmonda esperantistaro interrete estas pli facile atingebla."}, {"text_idx": "#000014", "text": "Libera Folio: Sed tamen nun tiu 25.000 ne havas ajnan rilaton al la vera membrokvanto de TEJO, do c\u0302u vi ne timas, ke EU-instancoj povus trovi g\u0302in falsigo?"}, {"text_idx": "#000015", "text": "\u2013 Tio certe eblas. Vi pravas ke lau\u0306 la striktaj reguloj povas okazi problemo kiam venas kontrolo, sed aliflanke ni estas sufic\u0302e valorigataj, do ni s\u0302atus ambau\u0306flanke eviti problemojn pri tio. Lau\u0306 plej bona eblo, ni rapide korektu la administran situacion por ke ne estu problemoj."}, {"text_idx": "#000016", "text": "Libera Folio: Kion vi celas per \u201dkorekti la administran situacion\u201d?"}, {"text_idx": "#000018", "text": "Belaj membrociferoj gravas, c\u0302ar TEJO volas plu havi aliron al diversaj EU-subvencioj. Por tio necesas membri en Forumo Junulara Eu\u0306ropa, sed la efektiva membrokvanto tute ne sufic\u0302as por tio."}, {"text_idx": "#000019", "text": "Lau\u0306 la reguloj de Forumo Junulara Eu\u0306ropa, membro-organizaj\u0302oj havu minimume 5.000 membrojn en 10 eu\u0306ropaj landoj, kaj en neniu el tiuj landoj malpli ol 300. Tiun postulon TEJO vers\u0302ajne neniam plenumis, kaj nun tutcerte ne plenumas."}, {"text_idx": "#000020", "text": "La statuto de Forumo Junulara Eu\u0306ropa tamen enhavas la eblecon esti membro sen plenumi la nombran kriterion, sed tiukaze necesas aparta rekomendo de g\u0302iaj decidaj organoj."}]